Komitees ‘salueer’ minister oor gebruik van ras vir hulp in toerismebedryf(Foto: Love South Africa/Facebook) Die parlement het Maandag gehoor die nuwe koronavirus “raak almal en onderskei nie tussen ras, geslag, landelike of stedelike gemeenskappe nie”. Tóg het die komitees oor onderskeidelik toerisme, asook handel en nywerheid, ekonomiese ontwikkeling, kleinsakeontwikkeling, indiensnemings en arbeid die minister “gesalueer” omdat sy die gebruik van BEE-beginsels – wanneer hulp aan diegene in die toerismebedryf toegeken word – “verdedig”. ŉ Fel hofstryd woed steeds oor die gebruik van ras as kriteria vir die toekenning van hulp aan klein, mediumgrootte en mikro-ondernemings (KMMO’s). Die burgerregtegroep AfriForum het Dinsdag gesê die organisasie nader die Konstitusionele Hof nou op ŉ dringende grondslag omdat klein toerisme-ondernemings wat deur lede van minderheidsgroepe besit word, net soos alle ander ondernemings dringend hulp benodig. Die hooggeregshof in Pretoria het vroeër AfriForum en Solidariteit se aansoek dat ras nié gebruik word nie, van die hand gewys. Die voorsitters van die twee parlementêre komitees het die uitspraak verwelkom en gesê dit is in ooreenstemming met die doelwit van ekonomiese transformasie. Hulle het ook gesê die Covid-19-pandemie het ŉ verwoestende uitwerking op die toerismebedryf gehad en het eienaars van ondernemings in dié bedryf, asook hul werkers, op hul knieë gedwing weens ŉ verlies aan inkomste en werksgeleenthede. Hulle het die toerismeverligtingsfonds geloof vir sy hulp aan KMMO’s om te verseker hulle oorleef die gevolge van die pandemie. Die minister van toerisme, Mmamoloko Kubayi-Ngubane, het gesê die departement het meer as 11 000 aansoeke vir hulp ontvang. Altesaam 4 000 aansoekers sal elk R50 000 van die fonds ontvang. Volgens die komitees sal die geld tussen al nege provinsies verdeel word en gaan verseker word dat nedersettings, townships en klein dorpies nie agterweë gelaat word nie. Hulle het ook die bedryf se bydrae van R30 miljoen vir die gebruik van drie hotelle in Durban, Johannesburg en Kaapstad as kwarantynfasiliteite, geloof en het ŉ beroep op ander instellings gedoen om dieselfde te doen. Daar is nog geen aanduiding van wanneer die toerismebedryf weer oopgestel sal kan word nie. Reis, behalwe onder spesifieke omstandighede, bly verbode. “Die komitees neem kennis dat die departement begin het met ŉ breë konsultasieproses met internasionale rolspelers soos die VN se Wêreld- toerismeorganisasie, G20-lande, rolspelers in die Afrika-unie, asook plaaslike belanghebbendes om ŉ omvattende nasionale toerismeherstelplan in werking te stel sodat die bedryf kan opstaan ná die verliese wat weens die Covid-19-pandemie veroorsaak is.” Hulle het ook die herprioritisering van die begroting om voorsiening vir Covid-19 te maak, verwelkom.